สรุปการชุมนุมที่ฮ่องกง ในมุมมองของ ลงทุนแมน
การชุมนุมประท้วงในฮ่องกงเข้าสู่เดือนที่ 4 แล้ว รู้ไหมว่าเหตุการณ์นี้เริ่มต้นตั้งแต่เดือนกุมภาพันธ์ปี 2019 เมื่อ 2 สามีภรรยาชาวฮ่องกงเดินทางไปเที่ยวไต้หวัน แต่สามีกลับฆ่าภรรยา เนื่องจากทราบว่าเธอตั้งครรภ์  จนต่อมาผู้เป็นสามีถูกจับตัวได้ที่ฮ่องกง แต่ตำรวจฮ่องกงไม่สามารถตั้งข้อหาได้ เพราะเหตุการณ์เกิดขึ้นที่ไต้หวัน
23 ส.ค. 2562

สรุปการชุมนุมที่ฮ่องกง ในมุมมองของ ลงทุนแมน
การชุมนุมประท้วงในฮ่องกงเข้าสู่เดือนที่ 4 แล้ว
รู้ไหมว่าเหตุการณ์นี้เริ่มต้นตั้งแต่เดือนกุมภาพันธ์ปี 2019
เมื่อ 2 สามีภรรยาชาวฮ่องกงเดินทางไปเที่ยวไต้หวัน
แต่สามีกลับฆ่าภรรยา เนื่องจากทราบว่าเธอตั้งครรภ์
จนต่อมาผู้เป็นสามีถูกจับตัวได้ที่ฮ่องกง
แต่ตำรวจฮ่องกงไม่สามารถตั้งข้อหาได้ เพราะเหตุการณ์เกิดขึ้นที่ไต้หวัน
ขณะที่ทั้งฮ่องกงและไต้หวัน ไม่มีสนธิสัญญาว่าด้วยการส่งผู้ร้ายข้ามแดนระหว่างกัน จึงไม่สามารถส่งตัวคนผิดไปดำเนินคดีที่ไต้หวัน
พอเรื่องเป็นแบบนี้คณะผู้บริหารฮ่องกง จึงเสนอร่างกฎหมายเพื่อที่จะส่งผู้ร้ายข้ามแดนไปยังไต้หวัน
แต่เรื่องนี้กลับกลายเป็นน้ำผึ้งหยดเดียวที่ทำให้เรื่องใหญ่โตขึ้น
เพราะร่างกฎหมายนี้ ดันไปรวมถึงการส่งตัวผู้ทำผิดไปประเทศจีนด้วย
ซึ่งประเด็นนี้ทำให้ชาวฮ่องกงไม่พอใจ และออกมาชุมนุมประท้วงนับแต่นั้นเป็นต้นมา
ทางคณะผู้บริหารฮ่องกงเองได้มีการหยุดร่างสนธิสัญญาส่งผู้ร้ายข้ามแดนไปแล้ว
แต่หลังจากนั้น ข้อเรียกร้องยกระดับเป็นให้ แคร์รี่ หล่ำ ผู้ว่าฮ่องกง ลาออก
แม้ว่าปัจจุบันฮ่องกงมีสิทธิในการปกครองตนเองอย่างอิสระ ซึ่งสามารถดำเนินนโยบายทางการเมือง เศรษฐกิจ และกฎหมายได้โดยตนเอง แต่ในอนาคต ปี 2047 หรืออีก 28 ปี ข้างหน้า ฮ่องกงมีกำหนดส่งอำนาจการปกครองคืนให้จีน
ที่น่าสนใจคือ ตอนนี้ข้อเรียกร้องของผู้ชุมนุมบางกลุ่มได้เปลี่ยนเป็น “การเรียกร้องอิสรภาพจากประเทศจีน” และขอให้ยกเลิกการส่งอำนาจคืนให้จีนในปี 2047
ผู้คนที่ออกมาชุมนุมมีมากขึ้นเรื่อยๆ จนล่าสุดมีการประเมินจากฝั่งผู้ชุมนุมว่ามีจำนวนกว่า 1.7 ล้านคน หรือกว่า 23% ของประชากรทั้งหมดในฮ่องกง
ซึ่งแน่นอนว่า เหตุการณ์นี้กระทบกับเศรษฐกิจของฮ่องกงอย่างหลีกเลี่ยงไม่ได้
ดัชนีตลาดหุ้นฮ่องกงลดลงจาก 29,562 จุด มาอยู่ที่ 26,139 จุด ลดลงกว่า 11% ในระยะเวลา 4 เดือน
และในช่วง 1 เดือนที่ผ่านมามูลค่าตลาดหลักทรัพย์ฮ่องกงหายไปกว่า 19.3 ล้านล้านบาท ซึ่งมากกว่า GDP ของฮ่องกงที่ 11.2 ล้านล้านบาทเสียอีก
ขณะที่มูลค่าหุ้นทั้งหมดที่เข้ามาระดมทุนในตลาดหุ้นฮ่องกงตั้งแต่เดือนมิถุนายน 2019 อยู่ที่ 159,000 ล้านบาท ลดลงจาก 609,000 ล้านบาท จากช่วงเดียวกันของปีที่แล้ว
แม้แต่ Alibaba บริษัท E-commerce รายใหญ่ของโลก ต้องเลื่อนการระดมทุนในตลาดหุ้นฮ่องกงกว่า 620,000 ล้านบาทออกไป ซึ่งการเสนอหุ้น IPO ของ Alibaba ในครั้งนี้ถือว่ามีมูลค่าใหญ่ที่สุดในตลาดหุ้นฮ่องกงนับตั้งแต่ปี 2000
ขณะที่ภาคอุตสาหกรรมที่มีส่วนสำคัญต่อเศรษฐกิจฮ่องกงคือ อุตสาหกรรมท่องเที่ยว
ในปี 2018 อุตสาหกรรมท่องเที่ยวสร้างรายได้ให้แก่ที่นี่กว่า 1.3 ล้านล้านบาท หรือประมาณ 12% ของมูลค่า GDP
ปี 2017 จำนวนนักท่องเที่ยวที่มาฮ่องกง 58.4 ล้านคน
ปี 2018 จำนวนนักท่องเที่ยวที่มาฮ่องกง 65.1 ล้านคน
แต่การประท้วงอย่างต่อเนื่อง จะทำให้จำนวนนักท่องเที่ยวต่างชาติรวมถึงนักท่องเที่ยวจีนที่เดินทางมาฮ่องกงลดลงอย่างมาก
การลดลงของจำนวนนักท่องเที่ยวส่งผลกระทบทันทีต่อธุรกิจสายการบินฮ่องกง
สายการบินคาเธ่ย์แปซิฟิคยกเลิกเที่ยวบินกว่า 200 เที่ยวบิน
ขณะที่หุ้นคาเธ่ย์แปซิฟิคลดลงไปทำจุดต่ำสุดในรอบ 10 ปี
เรื่องนี้ทำให้ Rupert Hogg ประธานเจ้าหน้าที่บริหารของคาเธ่ย์แปซิฟิคตัดสินใจประกาศลาออกจากตำแหน่ง
นี่ยังไม่รวมธุรกิจโรงแรม ร้านอาหาร ร้านค้าปลีก ที่รายได้กำลังลดลงอย่างหนักไม่แพ้ธุรกิจสายการบิน เนื่องจากธุรกิจเหล่านี้พึ่งพารายได้จากนักท่องเที่ยวเป็นหลัก
ผลลัพธ์ก็คือ GDP ของฮ่องกง ไตรมาสที่ 2 เติบโตเพียง 0.6% ต่ำสุดในรอบ 10 ปี
และมีการคาดการณ์กันว่า GDP ของฮ่องกงในปีนี้จะเติบโตเพียง 0-1% เท่านั้น
นาทีนี้ต้องบอกว่า เศรษฐกิจของฮ่องกงกำลังเผชิญกับความท้าทายทั้งจากภายนอกที่เกิดจากสงครามการค้าและภายในที่เกิดจากปัญหาการชุมนุม
บริษัทต่างๆ ในฮ่องกงได้รับผลกระทบจากเรื่องนี้จนถึงขนาดที่บางบริษัทได้ซื้อสื่อโฆษณาในหน้าหนังสือพิมพ์ว่า เศรษฐกิจฮ่องกงกำลังแย่จากปัญหาการชุมนุมในครั้งนี้
ดูแล้วเรื่องนี้ น่าจะไม่จบง่ายๆ ผู้ชุมนุมฮ่องกงไม่มีทีท่าว่าจะหยุดการประท้วง และทางจีนเองก็คงพิจารณาอย่างรอบคอบก่อนจะตัดสินใจอะไรลงไป
สรุปแล้วเวลาที่ผ่านไป ยิ่งไม่มีทางออก ก็จะยิ่งสร้างความคลุมเครือให้แก่เศรษฐกิจ
ถ้าถามว่า คนฮ่องกง ตอนนี้รู้ไหมว่า เศรษฐกิจกำลังแย่?
คำตอบของพวกเขา ก็คือ รู้
แต่ทั้งหมดที่เกิดขึ้นก็คงสะท้อนความรู้สึกลึกๆ ข้างในของคนฮ่องกงที่เก็บสะสมมานาน
นั่นก็คือ เสรีภาพของคนฮ่องกง
แน่นอน คนเหล่านี้ก็ต้องเตรียมใจไว้ด้วยว่า
ไม่มีอะไรเป็นของฟรี
เสรีภาพที่อยากได้ ยังไม่ชัดว่าจะได้หรือไม่
แต่ที่ต้องยอมเสียไปก่อนก็คือ เศรษฐกิจของประเทศตนเอง
แต่ถ้าให้ถาม คนฮ่องกงที่มาชุมนุม
เขาคงตอบว่า เงินจะหาเมื่อไหร่ก็ได้
แต่โอกาสที่คนจำนวนมากของประเทศมารวมตัวกันแบบนี้
ถ้าผ่านพ้นครั้งนี้ไป มันอาจจะไม่มีอีกแล้ว..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-
-
-
-
-
-
-